F'konformità mal-konklużjonijiet tiegħu tas-16 ta' Diċembru 2014, il-Kunsill ivvaluta l-istat ġenerali tar-relazzjonijiet tal-UE mal-Konfederazzjoni Żvizzera. Il-Kunsill ser jerġa' jivvaluta l-istat ta' dawn ir-relazzjonijiet, kif ukoll dawk mal-pajjiżi l-oħrajn tal-Ewropa tal-Punent li mhumiex membri tal-UE, sa tmiem l-2018, kif xieraq. L-UE u l-Iżvizzera huma sħab ekonomiċi ewlenin u s-soċjetajiet tagħna għandhom bosta rabtiet bejniethom. B'rabta ma' dan, relazzjonijiet reċiproċi tajbin u affidabbli huwa ta' benefiċċju għaż-żewġ naħat. Il-Kunsill jieħu nota tal-ittra tas-27 ta' Lulju 2016, li permezz tagħha l-Iżvizzera tgħarraf lill-UE li kien jenħtieġ li l-applikazzjoni tagħha għas-sħubija fl-UE titqies irtirata. F'dan ir-rigward, il-Kunsill jilqa' l-konferma mill-Kunsill Federali Żvizzeru tal-impenn sod tiegħu li jippreserva u jkompli jsaħħaħ il-kooperazzjoni tiegħu mal-UE u jinkoraġġixxi l-iżvilupp ta' dik il-kooperazzjoni, inkluż fuq kwistjonijiet ewlenin ta' politika barranija. Il-Kunsill iqis li l-moviment liberu tal-persuni huwa pilastru fundamentali tal-politika tal-UE u li s-suq intern u l-erba' libertajiet tiegħu huma indiviżibbli. Il-Kunsill ta attenzjoni mill-qrib lill-proċess leġislattiv fl-Iżvizzera li seħħ wara r-riżultat tal-inizjattiva popolari 'Against Mass Immigration' (Kontra l-Immigrazzjoni tal-Massa) tad-9 ta' Frar 2014. It-test li rriżulta adottat fis-16 ta' Diċembru 2016 mill-Assemblea Federali Żvizzera jista' jiġi implimentat b'mod kompatibbli mad-drittijiet taċ-ċittadini tal-UE fil-kuntest tal-Ftehim dwar il-Moviment Liberu tal-Persuni (FMPA) jekk l-ordinanza ta' implimentazzjoni neċessarja tiċċara l-kwistjonijiet pendenti li fadal, bħad-dritt għall-informazzjoni dwar postijiet tax-xogħol battala, u l-proċedura għall-adozzjoni ta' miżuri ulterjuri, b'mod partikolari bil-ħsieb li jiġi garantit rispett għad-drittijiet tal-ħaddiema fuq il-fruntieri. Il-Kunsill jikkunsidra inkoraġġanti l-fatt li l-Iżvizzera lesta tiddiskuti kwalunkwe tali kwistjoni li tista' tirriżulta fil-kuntest tal-Kumitat Konġunt bejn l-UE u l-Iżvizzera kif imwaqqaf mill-Ftehim imsemmi. Il-Kunsill jilqa' l-estensjoni tal-FMPA għar-Rumanija, il-Bulgarija u l-Kroazja, li jagħti liċ-ċittadini tagħhom drittijiet ta' moviment liberu fl-Iżvizzera mingħajr restrizzjonijiet. Fir-rigward tal-Kroazja, il-Kunsill jirrikonoxxi li l-Iżvizzera ssodisfat l-impenji tagħha fis-16 ta' Diċembru 2016 u ddepożitat l-istrument ta' ratifika. Madankollu, il-Kunsill jinnota li r-ratifika tardiva tal-Protokoll III mill-Iżvizzera pposponiet il-bidu tal-perijodi transizzjonali applikati għaċ-ċittadini Kroati. Dan għandu jiġi indirizzat fil-leġislazzjoni ta' implimentazzjoni l-ġdida dwar il-moviment liberu tal-persuni u għandu jiġi rieżaminat b'mod regolari. Il-Kunsill jilqa' l-assoċjazzjoni sħiħa tal-Iżvizzera mal-programm Orizzont 2020 li rriżultat u l-prospetti li jissoktaw in-negozjati dwar il-parteċipazzjoni tagħha fil-programm Erasmus. Il-Kunsill jieħu nota li l-Iżvizzera reġgħet ikkonfermat li hi favur l-approċċ settorjali. Madankollu, il-Kunsill ifakkar li sabiex tiġi żgurata l-omoġeneità u ċ-ċertezza legali għaċ-ċittadini u n-negozji, prekondizzjoni għal aktar żvilupp tal-approċċ settorjali tibqa' l-istabbiliment ta' qafas istituzzjonali komuni għal ftehimiet eżistenti u futuri li permezz tagħhom l-Iżvizzera tipparteċipa fis-Suq Uniku tal-UE. Il-Kunsill jisħaq fuq il-fehma komuni bejn l-UE u l-Iżvizzera li n-negozjati dwar il-ftehim fuq il-qafas istituzzjonali jeħtieġ li jiġu ffinalizzati mill-aktar fis possibbli. Il-konklużjoni tiegħu ser tippermetti li s-sħubija komprensiva bejn l-UE u l-Iżvizzera tiżviluppa sal-potenzjal sħiħ tagħha. L-Iżvizzera hija t-tielet l-ikbar sieħeb ekonomiku tal-UE u l-UE hija s-sieħeb kummerċjali ewlieni tal-Iżvizzera. Filwaqt li llum ir-relazzjoni kummerċjali bilaterali ġeneralment taħdem bla xkiel għall-ġid taż-żewġ sħab, hemm għadd ta' restrizzjonijiet fuq l-aċċess għas-suq Żvizzeru għall-operaturi mill-UE, partikolarment fis-setturi agroalimentari u tas-servizzi. Dawn ir-restrizzjonijiet jeħtieġ li jiġu indirizzati sabiex jiġu rranġati l-asimmetriji fir-relazzjonijiet ekonomiċi bilaterali. Il-Kunsill jinsab imħasseb dwar in-nuqqas ta' konsistenza fl-applikazzjoni ta' ċerti ftehimiet u l-introduzzjoni mill-Iżvizzera ta' miżuri u prattiki leġislattivi sussegwenti, fil-livell federali u dak kantonali, li mhumiex kompatibbli ma' dawk il-ftehimiet, b'mod partikolari mal-FMPA. Il-Kunsill jappella lill-Iżvizzera biex tħassar dawn il-miżuri ta' sostenn u biex toqgħod lura milli tadotta miżuri ġodda li ma jkunux kompatibbli mal-Ftehim. Il-Kunsill jieħu nota tal-adozzjoni, fit-30 ta' Settembru 2016, ta' bażi legali ġdida għall-kontribuzzjoni finanzjarja tal-Iżvizzera. Din il-kontribuzzjoni finanzjarja hi maħsuba biex tnaqqas id-disparitajiet ekonomiċi u soċjali fl-UE u għandha tkun proporzjonata għall-benefiċċji sostanzjali li l-Iżvizzera tieħu mill-parteċipazzjoni tagħha fis-Suq Uniku. Il-Kunsill iħeġġeġ lill-Iżvizzera biex tidħol fid-diskussjonijiet meħtieġa mal-UE, malajr kemm jista' jkun, bil-ħsieb li jintlaħaq qbil dwar it-tiġdid tal-kontribuzzjoni finanzjarja. Il-Kunsill jilqa' r-ratifika u d-dħul fis-seħħ f'waqtu mid-data miftiehma tal-1 ta' Jannar 2017 tal-Protokoll Emendatorju, iffirmat fis-27 ta' Mejju 2015, għall-Ftehim bejn il-Komunità Ewropea u l-Iżvizzera, li jipprevedi miżuri ekwivalenti għal dawk stipulati fid-Direttiva tal-Kunsill 2003/48/KE dwar tassazzjoni ta' riżervi fuq id-dħul fil-forma ta' pagamenti ta' imgħax. Il-Kunsill jieħu nota tal-eżitu negattiv li kien hemm fit-12 ta' Frar 2017 fil-votazzjoni dwar il-leġislazzjoni Żvizzera li kellha l-għan li tissostitwixxi ċerti reġimi u prattiki ta' taxxa preferenzjali li jikkostitwixxu kompetizzjoni fiskali dannuża b'sett ġdid ta' miżuri. Il-Kunsill jisħaq fuq il-ħtieġa ta' kompetizzjoni fiskali ġusta u jħeġġeġ bis-sħiħ lill-Iżvizzera biex taderixxi mal-impenji internazzjonali tagħha u tfittex soluzzjonijiet alternattivi biex tneħħi l-ħames reġimi fiskali kkonċernati b'mod effettiv u rapidu, f'konformità mad-Dikjarazzjoni Konġunta tal-2014 bejn l-Istati Membri tal-UE u l-Iżvizzera dwar kwistjonijiet marbutin mat-taxxa korporattiva. Il-Kunsill ser ikompli jsegwi l-kwistjoni mill-qrib. Il-Kunsill jilqa' l-progress sinifikanti li sar mill-Iżvizzera fil-bini tal-konnessjoni ferrovjarja l-ġdida li tgħaddi mill-Alpi (NRLA), skont l-Artikolu 34 tal-Ftehim bejn il-Komunità Ewropea u l-Konfederazzjoni Żvizzera dwar il-Ġarr ta' Oġġetti u Passiġġieri bil-Ferrovija u bit-Triq. Il-ftuħ tal-Gotthard Base Tunnel (l-itwal mina ferrovjarja fid-dinja) fl-1 ta' Ġunju 2016 huwa pass ewlieni li ser ikompli jikkontribwixxi għall-iżvilupp ta' trasport effiċjenti u li jikkunsidra s-sostenibbiltà ambjentali fl-Ewropa. L-Iżvizzera hija sieħeb qrib tagħna fil-qasam tal-ġustizzja u l-affarijiet interni, speċjalment b'rabta mal-applikazzjoni tal-acquis ta' Schengen. Fil-kuntest tal-flussi migratorji mingħajr preċedent lejn l-Ewropa, il-Kunsill jagħraf il-kontribut tal-Iżvizzera, kif ukoll il-kooperazzjoni kostruttiva u pożittiva tagħha, b'mod partikolari fil-kuntest tal-implimentazzjoni tal-Aġenda Ewropea dwar il-Migrazzjoni. Il-Kunsill japprezza t-tkomplija tal-kooperazzjoni bejn l-UE u l-Iżvizzera fil-qasam tal-PESK, b'mod partikolari s-sehem pożittiv tal-Iżvizzera f'missjonijiet tal-PSDK u l-kooperazzjoni mill-qrib tagħha fl-oqsma tal-għajnuna umanitarja u l-protezzjoni ċivili, u jistenna b'interess li l-kooperazzjoni eżistenti tissaħħaħ. Il-Kunsill jilqa' l-konklużjoni reċenti ta' żewġ ftehimiet dwar is-sehem tal-Iżvizzera fil-Missjoni ta' Konsulenza tal-UE għar-Riforma tas-Settur tas-Sigurtà Ċivili fl-Ukrajna u fil-missjoni tal-PSDK tal-UE fil-Mali (EUCAP Sahel Mali). Barra minn hekk, il-Kunsill jinnota l-allinjament volontarju tal-Iżvizzera ma' miżuri restrittivi tal-UE skont il-każ. Il-Kunsill iħeġġeġ lill-Iżvizzera tibqa' qrib l-UE u konsistenti fl-applikazzjoni tal-miżuri restrittivi inkluż il-prevenzjoni li dawn jiġu evitati. Il-Kunsill jistieden lill-Iżvizzera biex iżżomm u tkompli ttejjeb l-allinjament tagħha mal-miżuri restrittivi tal-UE fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna, u fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna. Ara l-paġna tal-laqgħa